## Rješenje kojim se trgovačkom društvu Jadranka d.d., Mali Lošinj, odobrava prospekt o izdavanju korporacijskih obveznica, javnom ponudom, u nematerijaliziranom obliku, na ime,...

### NN 92/2007 (5.9.2007.), Rješenje kojim se trgovačkom društvu Jadranka d.d., Mali Lošinj, odobrava prospekt o izdavanju korporacijskih obveznica, javnom ponudom, u nematerijaliziranom obliku, na ime,...

# HRVATSKA AGENCIJA ZA NADZOR FINANCIJSKIH USLUGA

**2811**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
članka 22. stavak 4. Zakona o tržištu vrijednosnih papira (»Narodne novine« broj
84/02 i 138/06), te članka 215. Zakona o općem upravom postupku (»Narodne
novine« broj 53/91 i 103/96 – Odluka Ustavnog suda Republike Hrvatske, broj Us-248/94),
Uprava Hrvatske agencije za nadzor financijskih usluga, na temeljuZahtjeva
trgovačkog društva Jadranka d.d., Mali Lošinj, Dražica 1, zastupanog po
trgovačkom društvu Privredna banka Zagreb d.d., Zagreb, Račkoga 6, za odobrenje
prospekta o izdavanju korporacijskih obveznica javnom ponudom i odobrenje
objavljivanja podataka prilikom uvrštenja obveznica trgovačkog društva Jadranka
d.d., Mali Lošinj, Dražica 1, u prvu kotaciju Zagrebačke burze, na sjednici
održanoj 30. kolovoza 2007. godine, donijela je

## RJEŠENJE

### O ODOBRENJU PROSPEKTA O IZDAVANJU OBVEZNICA JAVNOM PONUDOM

1. Trgovačkom društvu Jadranka d.d., Mali Lošinj, Dražica 1, odobrava se
prospekt o izdavanju korporacijskih obveznica, javnom ponudom, u
nematerijaliziranom obliku, na ime, u ukupnom iznosu od HRK 75.000.000,00, u
denominaciji od HRK 1, dospijeća 2012. godine.
2. O zahtjevu trgovačkog društva Jadranka d.d., Mali Lošinj, Dražica 1, za
odobrenje objavljivanja podataka prilikom uvrštenja obveznica u prvu kotaciju
Zagrebačke burze, odlučit će se nakon potpunog okončanja postupka.
3. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Jadranka d.d., Mali Lošinj, Dražica 1 (dalje u tekstu:
Izdavatelj), zastupano po trgovačkom društvu Privredna banka Zagreb d.d.,
Zagreb, Račkoga 6, podnijelo je Hrvatskoj agenciji za nadzor financijskih usluga
(dalje u tekstu: Agencija), 27. lipnja 2007. godine, Zahtjev za odobrenje
prospekta o izdavanju korporacijskih obveznica javnom ponudom i odobrenje
objavljivanja podataka prilikom uvrštenja obveznica Izdavatelja u prvu kotaciju
Zagrebačke burze, te dokumentaciju, sukladno Zakonu o tržištu vrijednosnih
papira (dalje u tekstu: Zakon) i Pravilniku o sadržaju zahtjeva i prilozima za
odobrenje prospekta i skraćenom prospektu (»Narodne novine« broj 118/03, dalje u
tekstu: Pravilnik), a 30. kolovoza 2007. godine, posljednju izmjenu i dopunu
prospekta i dokumentacije.
II. U provedenom postupku utvrđeno je da je Uprava Izdavatelja na sjednici
održanoj 1. lipnja 2007. godine donijela Odluku o odobrenju izdavanja
korporativnih obveznica uz jamstva društava kćeri. Sukladno navedenoj Odluci
Uprave Izdavatelja, Izdavatelj izdaje obveznice, javnom ponudom, u
nematerijaliziranom obliku, na ime, u ukupnom nominalnom iznosu od HRK
75.000.000,00, u denominaciji od HRK 1, dospijeća 2012. godine.
Nadzorni odbor Izdavatelja je na svojoj sjednici održanoj 8. lipnja 2007. godine
dao suglasnost na Odluku Uprave Izdavatelja o odobrenju izdavanja korporacijskih
obveznica uz jamstva društava kćeri.
Prinos izdanja obveznica bit će utvrđen na temelju prinosa na jednogodišnje
trezorske zapise Ministarstva financija Republike Hrvatske uvećanog za premiju
rizika instrumenata Izdavatelja, koja će odražavati kreditni rizik Izdavatelja
te trenutnu situaciju na tržištu kapitala.
Kamatna stopa utvrđivat će se jednom godišnje za sljedeće jednogodišnje
razdoblje. Kamatna stopa će se odrediti na temelju prosječne kamatne stope na
posljednje 2 aukcije jednogodišnjih trezorskih zapisa Ministarstva financija
Republike Hrvatske koje prethode datumu izdanja (kod utvrđivanja kamatne stope
za prvu godinu); odnosno na temelju prosječne kamatne stope na 2 aukcije
jednogodišnjih trezorskih zapisa Ministarstva financija Republike Hrvatske koje
prethode datumu kraja razdoblja obračuna kamatne stope tekućeg razdoblja, uz
uvjet da zadnja aukcija koja se uzima u obračun je ona koja je završila
najkasnije 4 radna dana prije kraja navedenog razdoblja (kod utvrđivanja kamatne
stope za razdoblje koje započinje godinu dana nakon izdanja, a završava datumom
dospijeća), uvećane za premiju rizika instrumenata Izdavatelja.
Cijena izdanja bit će utvrđena na temelju prinosa i kamatne stope (kupona).
Razdoblje upisa obveznica trajat će 5 radnih dana od dana otvaranja razdoblja
upisa. Datum i vrijeme zatvaranja razdoblja upisa bit će naznačeni u javnom
pozivu na upis. Sukladno odredbi članka 24. stavak 1. Zakona, Izdavatelj je
obvezan javni poziv na upis obveznica objaviti u roku od 30 dana od dana dostave
rješenja Agencije kojim se odobrava prospekt o izdavanju obveznica javnom
ponudom.
Uplata će trajati 1 radni dan počevši od 2. radnog dana zatvaranja razdoblja
upisa. Investitori fizičke osobe će u razdoblju upisa deponirati iznos potrebnih
sredstava za kupnju nominalnog iznosa obveznica na račun agenta izdanja, te će
upisnicom dati nalog agentu izdanja da na dan uplate izvrši uplatu u korist
Izdavatelja. Razliku između deponiranog iznosa sredstava i konačnog iznosa
uplate, bit će bez odgode vraćena investitorima – fizičkim osobama, a najkasnije
u roku od 2 radna dana nakon datuma izdanja. Investitori pravne osobe će
obveznice uplaćivati na dan uplate sukladno instrukciji koju im je dostavio
agent izdanja. Dan uplate je ujedno datum izdanja obveznica.
Agent predmetnog izdanja korporacijskih obveznica javnom ponudom je trgovačko
društvo Privredna banka Zagreb d.d., Zagreb, Račkoga 6.
Predmetno izdanje obveznica smatrat će se uspješnim ukoliko u utvrđenom roku za
upis i uplatu obveznica bude upisano i uplaćeno minimalno 75% cjelokupnog
predmetnog izdanja obveznica.
U slučaju neuspjelog izdanja, Izdavatelj će u roku od 7 (sedam) dana od isteka
roka za uplatu obveznica vratiti uplaćena sredstva na račun uplatitelja.
Isplata svih iznosa iz obveznica Izdavatelja osigurana je solidarnim jamstvom
društava kćeri Izdavatelja, koja jamstva su, svako društvo kćer pojedinačno,
izdali Jadranka hoteli d.o.o., Mali Lošinj, Dražica 1; Jadranka kampovi d.o.o.,
Mali Lošinj, Dražica 1 i Jadranka trgovina d.o.o., Mali Lošinj, Dražica 1 (dalje
u tekstu: Solidarni jamci). U tu svrhu Solidarni jamci su dali obvezujuće izjave
o solidarnom jamstvu u korist svih sadašnjih i budućih vlasnika obveznica, koje
će biti pohranjene kod agenta izdanja. Solidarno jamstvo ostat će na snazi dok
sve obveze Izdavatelja koje proizlaze iz obveznica, a za koje se izdaje
solidarno jamstvo, ne budu u potpunosti ispunjene, a u njemu sadržane obveze
dopuna su, a ne zamjena, za bilo koja druga prava koja bi pojedinačni vlasnik
odnosno vlasnici obveznica mogli imati na temeljuili s obzirom na obveznice, te
se na solidarno jamstvo može pozivati bez prethodnog zahtjeva za ostvarenjem
bilo kojeg takvog prava i bez poduzimanja ikakvih koraka ili postupaka protiv
Izdavatelja. Obveze solidarnih jamaca odnosit će se na sve vlasnike obveznica,
te će ih vlasnici obveznica biti ovlašteni postavljati prema svakom i svim
solidarnim jamcima.
U provedenom postupku, utvrđeno je da su zahtjevu Izdavatelja za odobrenje
prospekta o izdavanju korporacijskih obveznica javnom ponudom, priloženi svi
prilozi propisani Zakonom i Pravilnikom te da podneseni prospekt sadrži sve
podatke u skladu s odredbom članka 21. Zakona, slijedom čega je sukladno odredbi
članka 22. stavak 4. Zakona, riješeno kao točki 1. izreke.
III. U provedenom postupku utvrđeno je da je Izdavatelj podnio i Zahtjev za
odobrenje objavljivanja podataka prilikom uvrštenja obveznica Izdavatelja u prvu
kotaciju Zagrebačke burze, s određenom dokumentacijom u prilogu.
Sukladno odredbi članka 29. Zakona, vrijednosne papire koje izdaje javnom
ponudom, Izdavatelj je obvezan izdati u nematerijaliziranom obliku i uvrstiti u
kotaciju burze u roku od mjesec dana kada su vrijednosni papiri izdani.
Budući da će u slučaju uspješnog izdanja korporacijskih obveznica javnom ponudom
na temelju odobrenog prospekta, podaci koje je Izdavatelj obvezan objaviti
prilikom uvrštenja svojih obveznica u prvu kotaciju burze, biti različiti od
podataka sadržanih u odobrenom prospektu o izdanju korporacijskih obveznica
javnom ponudom, Agencija će o zahtjevu Izdavatelja za objavljivanje podataka
prilikom uvrštenja obveznica u prvu kotaciju Zagrebačke burze, odlučiti nakon
što Izdavatelj Agenciji u roku od 7 (sedam) dana od isteka roka za uplatu
obveznica dostavi obavijest o broju i postotku upisanih i uplaćenih obveznica,
osobama koje su upisale i uplatile obveznice te obavijest o datumu uključenja
predmetnih obveznica u depozitorij Središnje depozitarne agencije d.d., Zagreb,
Heinzelova 62/a, kao i podatke koje je prilikom uvrštenja obvezan objaviti
sukladno odredbi članka 96. stavak 1. Zakona.
Slijedom navedenog, riješeno je kao u točki 2. izreke.
IV. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-11/15
Urbroj: 326-111/07-10
Zagreb, 30. kolovoza 2007.

Predsjednik Uprave
**Ante Samodol**, v. r.

Rješenje, NN 92/2007-2811
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)